Rijeka, 24. travnja 2021.g.

**NAJAVA DOGAĐANJA**

**VIDEO VODSTVO IZLOŽBOM „MODA I STRIP“**

**OD NEDJELJE NA YOUTUBE KANALU RIJEKA 2020**

**U nedjelju, 25. travnja 2021.g. u 12.00 sati na** [**YouTube kanalu Rijeka 2020**](https://www.youtube.com/watch?v=intlaaSUiXM)**, u sklopu završnice programa Europske prijestolnice kulture, bit će objavljeno video vodstvo izložbom „Moda i strip“, koja je postavljena u zgradi Muzeja grada Rijeke na lokaciji Trg Riccarda Zanelle 1 – pokraj Guvernerove palače.**   
**Otvorenje izložbe prvotno su odgodile stroge epidemiološke mjere, no popuštanjem mjera izložba će se za javnost otvoriti tijekom sljedećeg tjedna, o čemu će uskoro biti više informacija.**

**Do tada, „Moda i strip“ svoj zainteresiranoj publici dostupna je kroz online video vodstvo.**

Izložba “Moda i strip”, koja dolazi iz **Muzeja stripa u Angoulemeu**, posjetiteljima nudi **uvid u više od stotinu eksponata te svjedoči o izravnim sponama stripa i mode, koja je često nastajala pod utjecajem stripovskih junakinja i junaka. Riječ je o crtežima, odjeći, modnim dodacima, parfemima i raznovrsnim publikacijama.**Među istaknutijim izlošcima publika može vidjeti neke od prvih dizajnerskih crteža svjetski poznatih dizajnera **Yves Saint Laurenta, Christiana Diora, Thierryja Muglera** koji su svoje kolekcije prvo stvarali na papiru i koji predstavljaju značajnu crtačku tradiciju unutar francuske visoke mode.Na izložbi su, između ostalog, prikazani radovi američkog autora stripova i pionira animiranog filma **Winsora McCaya** te nikad viđeni strip **La Vilaine Lulu** (Naughty Lulu, Zločesta Lulu) - jedini koji je nacrtao dizajner Yves Saint-Laurent.   
Među atraktivnim izlošcima koji ovom posve novom temom ističu ulogu i mjesto stripa u svim segmentima umjetnosti izložena je i originalna **Dior**haljina, također nastala pod utjecajem devete umjetnosti. Posebno atraktivan jest i grafički roman Jeune Fille en Dior, poznate crtačice **Annie Goetzinger** koja prati pustolovinu razvoja prestižne modne kuće u posljednjem desetljeću Diorova života, od 1947. do 1957. godine, kroz nevin i zadivljen pogled mlade novinarke.   
  
Muzej stripa u Angoulemeu jedinstven je u Europi, a raspolaže s 14 tisuća izvornih tabli i crteža, tiskanih i audiovizualnih izdanja, te raznih drugih predmeta tijesno povezanih s medijem stripa. Tomu valja dodati predmete posuđene iz javnih i privatnih kolekcija, dakle iz muzejskih ustanova, modnih kuća, galerija, također iz zbirki pojedinačnih sakupljača i umjetnika.

Organizatori izložbe su **RIJEKA 2020**, **Muzej grada Rijeke**, **Francuski institut** te **Muzej za umjetnost i obrt**.

Unaprijed zahvaljujem na objavi najave.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42